SKRIFTLIG FORESPØRGSEL E-0876/02

af Jonas Sjöstedt (GUE/NGL) til Kommissionen

(2. april 2002)

Om: Kommissionens undersøgelse af Telias bredbåndstakster

I november 1999 oplystes det, at Kommissionen havde indledt en undersøgelse af Telias takster for de såkaldte bredbåndstjenester. Anledningen var, at den svenske konkurrent, Bredbandsbolaget, havde anmeldt Telia til Kommissionens konkurrencemyndighed. Bredbandsbolaget anmeldte Telia til Kommissionen, efter at Telia havde hjemtaget en ordre om installering af bredbånd og levering af bredbåndstjenester til 34 000 lejligheder i almennyttig byggeri i Malmö. Bredbandsbolaget fandt, at Telia subsidierede udbygningen af sit bredbåndsnet med indtægterne fra andre tjenester.

Hvad var resultatet af Kommissionens undersøgelse af dette spørgsmål?

Svar afgivet på Kommissionens vegne af Mario Monti

(28. maj 2002)

De oplysninger i pressen, som det ærede medlem henviser til, drejer sig om en igangværende undersøgelse af en klage vedrørende levering af bredbåndstjenester, som Bredbandsbolaget AB indgav mod Telia AB den 11. oktober 1999.

Kommissionen har i forbindelse med denne undersøgelse fået oplysninger, som viser, at Telia muligvis har benyttet sig af underbudspolitik, diskriminerende prisfastsættelse og såkaldt bundtning af forskellige tjenester. Telia mistænkes for at kombinere tilbud om faste telefonitjenester et marked, hvor Telia er den dominerende svenske aktør med tilbud om levering af bredbåndstjenester med det formål at opnå konkurrencemæssige fordele i sidstnævnte fremspirende marked. Et sådant misbrug af en dominerende markedsposition kan i givet fald indebære en overtrædelse af EF-traktatens artikel 82.

I Sverige ejes langt den største del af beboelsesejendommene af kommunerne eller af andelsboligselskaber.

Den af Bredbandsbolaget indgivne klage vedrører de såkaldte HSB-boligselskabers tildeling af ordre på

1. etablering og installation af adgang for grupper af husstande til bredbåndsnet med høj kapacitet (såkaldte fiber-lokalnet) og

2. levering af bredbåndsdistribuerede indholdstjenester til husstandene. Bredbandsbolaget er navnlig bekymret over HSB Malmös beslutning om at tildele Telia en eksklusiv kontrakt på disse tjenesteydelser. HSB Malmö er med omkring 34 000 tilknyttede husstande det næststørste regionale boligselskab i Sverige og i kraft deraf en vigtig part i forbindelse med lanceringen af nye tjenester til husstande.

Med henblik på at få undersøgt ovennævnte påstande vedtog Kommissionen den 23. juni 2000 efter at have hørt den pågældende medlemsstat en beslutning om at gennemføre uanmeldte kontrolbesøg hos Telia og hos virksomhedens datterselskaber i henhold til artikel 14, stk. 3, i Rådets forordning (EØF) nr. 17: Første forordning om anvendelse af bestemmelserne i traktatens artikel 85 og 86(1).

Den 29.-30. juni 2000 gennemførte Kommissionen bistået af embedsmænd fra den svenske konkurrencemyndighed og de svenske håndhævende myndigheder på én gang en række uanmeldte kontrolbesøg hos Telia AB, Telia Nät (på det tidspunkt en del af Telia AB), Telia MegaCom AB, Telia Nära AB og Com Hem AB. I januar 2001 sendte Kommissionen i medfør af artikel 11 i forordning nr. 17 begæringer om oplysninger til 31 regionale HSB-boligselskaber.

Mine tjenestegrene har efterfølgende brugt betydelige ressourcer på at katalogisere og analysere de mange oplysninger, der er indsamlet i forbindelse med undersøgelsen, som pågår endnu. Vi forventer at afslutte de indledende undersøgelser senere i år.

(1) EFT P 13 af 21.2.1962.